વાત છે પૂર્વ દિલ્હીમાં વસતા ત્રણ ભાઈઓ વિક્રમ (રણવીર શોરી), બાવલા (અમિત સિઆલ) અને સૌથી નાના તિતલી (શશાંક અરોરા)ની. દિવસે તો આ લોકો સિક્યૉરિટી ગાર્ડ ટાઇપની છૂટક નોકરીઓ કરે છે, પણ અંધારું થાય એટલે સૂમસામ હાઇવે પર ગશ્ત લગાવવા નીકળી પડે. રસ્તે જતી કાર રોકી ચાલકોનાં માથાં પર હથોડીઓ મારીને પૂરા કરી નાખે અને કાર-પૈસા લૂંટીને રફુચક્કર થઈ જાય. ટૂંકમાં આ લોકો કારનું હાઇજૅકિંગ કરતા કારજૅકર છે. મોટો વિક્રમ તદ્દન ફરેલી ખોપડીનો છે. તેના મગજનું બૉઇલર ક્યારે ફાટે અને તે શું કરી બેસે એ કંઈ કહેવાય નહીં. વચલો ભાઈ થોડો લાગણીશીલ છે અને પૂરી વફાદારીથી આ કામ કર્યે જાય છે, જ્યારે ત્રીજો તિતલી આ કામથી કંટાળેલો છે એટલે ચોરીછૂપી પૈસા ભેગા કરીને પોતાની માલિકીનું પેઇડ પાર્કિંગ ઊભું કરવાની વેતરણમાં છે.